Helge Adam Møller (KF), 2000-05-24:
Grundloven fastsætter jo, og det har den gjort, lige siden vi fik den første grundlov i 1849, at Folketinget, og det vil sige hvert enkelt medlem, skal afgøre her i Tinget, hvem man synes, der skal have dansk statsborgerskab, og måske især, hvem der ikke skal have det.
Og jeg vil godt knytte et par bemærkninger her til andenbehandlingen, for der er jo en række ændringsforslag, hvoraf mange af dem er stillet af den konservative folketingsgruppe.
Jeg ved fra tidligere behandlinger, at der er et flertal, der stemmer imod, heriblandt
Venstres folketingsgruppe
Det har glædet mig lidt, at Venstre nu har stillet et ændringsforslag, som selvfølgelig får fuld støtte
fra De Konservative og en række andre partier, hvor man piller 13 personer ud, som har begået særlig alvorlig personfarlig kriminalitet, eksempelvis voldtægt og andet
Det er jo godt nok.
Men, men, men - og jeg kigger direkte på Venstres folketingsgruppe - kan det virkelig være rigtigt, at Venstres folketingsgruppe fortsat om lidt vil stemme for, at folk, der er fyldt 65 år, og som har boet i Danmark i mere end 15 år, som har alle deres normale evner osv., men som ikke kan tale ét eneste ord dansk, alligevel får dansk statsborgerskab?
Hvis man ikke synes, at det er rigtigt, at man skal blive dansk statsborger, når man er normal, sund og rask, bare fordi man er fyldt 65 år og ikke kan tale et ord dansk, så må man altså stemme for det konservative ændringsforslag.
Man må også stemme for det konservative ændringsforslag, hvis man synes, det er urimeligt, at folk, der har været udvist fem eller ti år for alvorlig kriminalitet og så kommer tilbage efter de fem eller ti år, så alligevel kan blive danske statsborgere; det stemmer Venstres folketingsgruppe ifølge betænkningen for om et øjeblik.
Og når vi har taget de alleralvorligste kriminelle fra, så lad mig nævne bare fire eksempler på, hvad Venstres folketingsgruppe også stemmer for om et øjeblik, hvis man ikke kommer tilbage i den borgerlige fold og til de holdninger, som man altid har haft, troede jeg.
Man stemmer altså for, at en person, som er idømt 10 måneders fængsel for legemsbeskadigelse med døden til følge, bliver dansk statsborger.
Man stemmer endvidere for - det er lb.nr. 678 - at en, der er blevet idømt 6 måneders fængsel for vold mod sagesløs og bedrageri, senere idømt 3 måneders fængsel for samleje med en institutionsanbragt, også får dansk statsborgerskab.
Han er nemlig ikke omfattet af Venstres forslag.
Man stemmer endelig for, at en, som er idømt 6 måneders fængsel for legemsbeskadigelse og overtrædelse af våbenloven, bliver dansk statsborger.
Og endelig som den sidste: Man stemmer for, at en, der er idømt 9 måneders fængsel for brandstiftelse og hærværk, også bliver dansk statsborger.
Jeg slutter med at anerkende, at Venstre nu har pillet 13 af de allergroveste ud, men alle dem, der har begået brandstiftelse, hærværk, forsøg på samleje med en institutionsanbragt under 15 år - og det kalder jeg altså også meget groft - stemmer man om et øjeblik for kan blive danske statsborgere, plus dem, der ikke kan tale ét ord dansk.
Det synes jeg er for dårligt, og jeg håber, at Venstre hurtigt kommer tilbage og stemmer, som jeg er sikker på at samvittigheden byder de fleste Venstremedlemmer at stemme.